               EURÓPSKA KOMISIA
            V Bruseli11. 3. 2021
            COM(2021) 114 final
            2021/0059(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie prijať, pokiaľ ide o pripravované rozhodnutie účastníkov dohody o štátom podporovaných vývozných úveroch

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorú má Komisia v mene Európskej únie prijať v súvislosti s dohodou o štátom podporovaných vývozných úveroch (ďalej len „dohoda“), pokiaľ ide o pripravované rozhodnutie zmeniť ustanovenia dohody o miestnych nákladoch. Stanovuje sa v nich maximálny percentuálny podiel hodnoty podporovanej vývoznej zmluvy, ktorá môže pozostávať z výrobkov a služieb z miestnych zdrojov, t. j. z cieľovej krajiny, namiesto z vyvážajúcej krajiny alebo tretej krajiny. Pripravovaným rozhodnutím by sa tento maximálny percentuálny podiel zvýšil, čím by sa zabezpečila väčšia flexibilita v súlade so situáciou na trhu.

               2.Kontext návrhu

               2.1.Dohoda o štátom podporovaných vývozných úveroch

               Dohoda o štátom podporovaných vývozných úveroch je džentlmenskou dohodou medzi EÚ, Spojenými štátmi americkými, Kanadou, Japonskom, Kóreou, Nórskom, Švajčiarskom, Austráliou, Novým Zélandom a Tureckom, ktorej cieľom je poskytnúť rámec pre riadne využívanie štátom podporovaných vývozných úverov. V praxi to znamená stanovenie rovnakých podmienok (pri ktorých sa hospodárska súťaž odvíja od ceny a kvality vyvážaného tovaru a služieb, a nie od poskytnutých finančných podmienok) a snahu o odstránenie subvencií a narušení obchodu súvisiacich so štátom podporovanými vývoznými úvermi. Dohoda nadobudla platnosť v apríli 1978, je uzatvorená na neurčitý čas, a hoci jej sekretariát OECD poskytuje administratívnu podporu, nie je aktom OECD
                  1
               .

               Dohoda sa pravidelne aktualizuje, aby sa zohľadnil vývoj na finančnom trhu a politický vývoj, ktoré majú vplyv na poskytovanie štátom podporovaných vývozných úverov. V nariadení Európskeho parlamentu a Rady (EÚ) č. 1233/2011
                  2
                sa stanovuje, že usmernenia stanovené v dohode sa uplatňujú v Únii, a preto je dohoda v EÚ právne záväzná
                  3
               . Revízie podmienok dohody sú začlenené do právnych predpisov EÚ prostredníctvom delegovaných aktov podľa článku 2 tohto nariadenia.

               2.2.Účastníci dohody o štátom podporovaných vývozných úveroch

               Európska komisia zastupuje Úniu na zasadnutiach účastníkov dohody (ďalej len „účastníci), ako aj pri rozhodovaní účastníkov dohody písomnými postupmi. Rozhodnutia o všetkých zmenách dohody sa prijímajú konsenzom. Pozíciu Únie prijíma Rada a členské štáty o nej rokujú v rámci pracovnej skupiny Rady pre vývozné úvery
                  4
               .

               V článku 62 dohody sa stanovuje, že „účastníci pravidelne prehodnocujú fungovanie dohody. V rámci tohto prehodnocovania účastníci skúmajú okrem iného postupy súvisiace s oznamovaním, uplatňovanie a fungovanie systému diferencovanej diskontnej sadzby (DDR), pravidlá a postupy súvisiace s viazanou pomocou, otázky súvisiace s vyrovnávaním, predchádzajúce záväzky a možnosti rozšírenia počtu účastníkov dohody“.

               2.3.Pripravovaný akt účastníkov dohody o štátom podporovaných vývozných úveroch

               Na 141. zasadnutí účastníkov dohody, ktoré sa konalo v júni 2019, účastníci diskutovali o návrhu EÚ na zvýšenie štátnej podpory na miestne náklady. Návrh mal u ostatných účastníkov pozitívny ohlas, jedna delegácia však k nemu zatiaľ nezaujala stanovisko a požiadala EÚ o poskytnutie ďalších podkladových informácií a objasnení.

               Na nasledujúcom zasadnutí účastníkov dohody v novembri 2019 sa o zvýšení štátnej podpory na miestne náklady diskutovalo opäť. Diskusia sa týkala možných zmien návrhu, okrem iného prísne účelového financovania miestnych nákladov zameraného na konkrétne odvetvia alebo krajiny. Účastníci však k dohode nedospeli a diskusia bola odložená na budúce zasadnutia. Na 144. zasadnutí účastníkov dohody, ktoré sa konalo v júni 2020, delegácia, ktorá nepodporila návrh EÚ, predložila protinávrh týkajúci sa podpory miestnych nákladov. Ostatní účastníci tento návrh nepodporili, ponúkli a prerokovali sa však kompromisné riešenia a pozmeňujúce návrhy na vyriešenie otvorených otázok.

               EÚ svoj návrh preskúmala, pričom zohľadnila názory vyjadrené na predchádzajúcich zasadnutiach účastníkov dohody, a na 145. zasadnutí účastníkov, ktoré sa konalo 17. novembra 2020, predložila kompromisný návrh. Niektorí účastníci navrhli menšie zmeny kompromisného návrhu. Po diskusii všetci účastníci kompromisný návrh v spojení s navrhovanými zmenami podporili. Účastníci dohody majú rozhodnutie o kompromisnom návrhu Únie prijať písomným postupom.

               3.Pozícia, ktorá sa má prijať v mene Únie

               Hlavné zásady štátnej podpory na miestne náklady sú stanovené v článku 10 dohody. Stanovuje sa v nej, že štátna podpora na miestne náklady neprekročí 30 % hodnoty vývoznej zmluvy (vnútroštátny obsah a dodávky z tretích krajín). Tieto ustanovenia boli zavedené v roku 2006, keď sa maximálna úroveň štátnej podpory zvýšila z 15 % na 30 % hodnoty vývoznej zmluvy. V posledných desaťročiach sa svetový obchod a modely výroby výrazne zmenili. Vznik globálnych hodnotových reťazcov zmenil spôsob, akým vývozcovia získavajú dodávky: spoločnosti, ktoré mali svoju hlavnú výrobu v jednej krajine, teraz optimalizujú svoje zdroje na základe nákladovej efektívnosti a geografickej dostupnosti a jediný hotový výrobok často pochádza z výrobných a montážnych liniek vo viacerých krajinách. Vývozný priemysel EÚ už dlho vyzýva na väčšiu flexibilitu miestnych nákladov. Súčasné obmedzenie podpory miestnych nákladov spôsobuje vývozcom z EÚ konkurenčnú nevýhodu v porovnaní s vývozcami v krajinách, ktoré nie sú viazané dohodou.

               Pripravované rozhodnutie o zvýšení štátnej podpory na miestne náklady by znamenalo, že maximálna úroveň miestnych nákladov by sa zvýšila na 40 % hodnoty vývoznej zmluvy v krajinách s vysokými príjmami
                  5
                (krajiny kategórie I v dohode) a na 50 % v krajinách so strednými a nízkymi príjmami (krajiny kategórie II v dohode). Ustanovenia o miestnych nákladoch v sektorovom dohovore o vývozných úveroch na projekty v oblasti obnoviteľných zdrojov energie, zmierňovania zmeny klímy a adaptáciu na ňu a vodného hospodárstva by sa zosúladili s ustanoveniami o miestnych nákladoch v hlavnej časti dohody. Okrem toho by sa do dohody doplnila doložka o preskúmaní, v ktorej by sa stanovilo, že preskúmanie sa uskutoční tri roky po nadobudnutí účinnosti nových ustanovení o miestnych nákladoch.

               Preto sa odporúča, aby pozíciou Únie bolo písomným postupom schváliť pripravované rozhodnutie účastníkov dohody o zvýšení štátnej podpory na miestne náklady.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  6
               .

               4.1.2.Uplatnenie na tento prípad

               Pripravovaný akt môže rozhodujúcim spôsobom ovplyvniť obsah právnych predpisov Únie, konkrétne nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES. Dôvodom je, že v článku 2 tohto nariadenia sa uvádza: „Komisia prijme delegované akty v súlade s článkom 3 s cieľom zmeniť a doplniť prílohu II ako dôsledok zmien a doplnení usmernení, na ktorých sa dohodli účastníci dohody“.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže pripravovaným rozhodnutím účastníkov sa zmení dohoda, po jeho prijatí je vhodné uverejniť ho v Úradnom vestníku Európskej únie.

               2021/0059 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie prijať, pokiaľ ide o pripravované rozhodnutie účastníkov dohody o štátom podporovaných vývozných úveroch

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o štátom podporovaných vývozných úveroch (ďalej len „dohoda“) je v EÚ právne záväzná v súlade s nariadením Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES
                  7
               .

               (2)Účastníci dohody (ďalej len „účastníci“) sa na svojom 145. zasadnutí 17. novembra 2020 dohodli, že písomným postupom prijmú rozhodnutie o zmene dohody s cieľom zvýšiť štátnu podporu vývozných úverov vo forme miestnych nákladov.

               (3)Keďže pripravované rozhodnutie môže rozhodujúcim spôsobom ovplyvniť obsah práva Únie podľa článku 2 nariadenia (EÚ) č. 1233/2011, je vhodné stanoviť pozíciu, ktorá sa má v mene Únie prijať v súvislosti s rozhodnutím, ktoré majú účastníci dohody prijať písomným postupom.

               (4)Pripravovaným rozhodnutím o zvýšení štátnej podpory na miestne náklady by sa mali prispôsobiť ustanovenia o podpore miestnych nákladov v dohode tak, aby zohľadňovali prevládajúce štruktúry svetového obchodu a výroby. Globálne hodnotové reťazce zmenili rozhodnutia vývozcov, pokiaľ ide o získavanie zdrojov, a väčšina vývozcov teraz získava dodávky z viacerých krajín a v čoraz väčšej miere z miesta, v ktorom sa nachádza kupujúci. S cieľom poskytnúť vývozcom z EÚ väčšiu flexibilitu a umožniť optimálne stratégie získavania zdrojov by sa mal strop štátnej podpory na miestne náklady zvýšiť z 30 % na 40 % hodnoty vývoznej zmluvy v krajinách s vysokými príjmami a z 30 % na 50 % hodnoty vývoznej zmluvy v krajinách so stredným a s nízkym príjmom,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v rámci písomného postupu účastníkov dohody o štátom podporovaných vývozných úveroch, pokiaľ ide o pripravované rozhodnutie o zvýšení štátnej podpory na miestne náklady, sa stanovuje v prílohe k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        V zmysle vymedzenia v článku 5 Dohovoru o OECD.

                     (2)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (3)

                        V minulosti boli už do právnych predpisov EÚ prostredníctvom rozhodnutí Rady transponované predchádzajúce znenia dohody OECD.

                     (4)

                        Rozhodnutie Rady, ktorým sa zriaďuje Skupina pre koordináciu politiky v oblasti poistenia úverov, úverových záruk a finančných úverov (Ú. v. ES 66, 27.10.1960, s. 1339).

                     (5)

                        Ako ich každoročne definuje Svetová banka podľa HND na obyvateľa.

                     (6)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (7)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45) (ďalej len „nariadenie (EÚ) č. 1233/2011“).

    ---documentbreak---

               EURÓPSKA KOMISIA
            V Bruseli11. 3. 2021
            COM(2021) 114 final
            PRÍLOHA
            k
            návrhu roznodnutia Rady
            o pozícii, ktorá sa má v mene Európskej únie prijať, pokiaľ ide o pripravované rozhodnutie účastníkov dohody o štátom podporovaných vývozných úveroch

               PRÍLOHA

               NÁVRH

               KAPITOLA II: FINANČNÉ PODMIENKY PRE VÝVOZNÉ ÚVERY

               11.PLATBA V HOTOVOSTI, MAXIMÁLNA ŠTÁTNA PODPORA A MIESTNE NÁKLADY

               d)Účastníci môžu poskytnúť štátnu podporu na miestne náklady za týchto podmienok:

               1.maximálna výška štátnej podpory na miestne náklady nepresiahne:

               –pre krajiny zaradené do kategórie I 40 % hodnoty vývoznej zmluvy;

               –pre krajiny zaradené do kategórie II 50 % hodnoty vývoznej zmluvy;

               2.štátna podpora na miestne náklady sa neposkytuje za priaznivejších/menej reštriktívnych podmienok, ako sú podmienky dohodnuté pre súvisiace vývozy;

               3.ak štátna podpora na miestne náklady prekročí 15 % hodnoty vývoznej zmluvy, takáto štátna podpora sa vopred oznámi v súlade s článkom 48, pričom sa uvedie povaha miestnych nákladov, na ktoré sa podpora vzťahuje.

               65.PREHODNOCOVANIE ŠTÁTNEJ PODPORY NA MIESTNE NÁKLADY

               Účastníci prehodnocujú ustanovenia o podpore miestnych nákladov najneskôr do troch rokov od ich formálneho schválenia.

               PRÍLOHA IV k dohode

               SEKTOROVÝ DOHOVOR O VÝVOZNÝCH ÚVEROCH NA PROJEKTY V OBLASTI OBNOVITEĽNÝCH ZDROJOV ENERGIE, ZMIERŇOVANIA ZMENY KLÍMY A ADAPTÁCIE NA ŇU A VODNÉHO HOSPODÁRSTVA

               7. MIESTNE NÁKLADY

               a)V prípade štátom podporovaných vývozných úverov týkajúcich sa zmlúv s hodnotou najmenej 10 miliónov SDR neprekročí štátna podpora poskytnutá na miestne náklady 30 % hodnoty vývoznej zmluvy.

               b)V prípade štátom podporovaných vývozných úverov týkajúcich sa zmlúv s hodnotou do 10 miliónov SDR:

               1.v sektoroch uvedených v dodatku I tohto sektorového dohovoru štátna podpora poskytnutá na miestne náklady neprekročí 45 % hodnoty vývoznej zmluvy;

               2.v sektoroch uvedených v dodatku II a pri projektoch v oblasti vodného hospodárstva definovaných v článku 4 tohto sektorového dohovoru štátna podpora poskytnutá na miestne náklady neprekročí 30 % hodnoty vývoznej zmluvy.

               c)Ak štátna podpora na miestne náklady prekročí 15 % hodnoty vývoznej zmluvy, takáto štátna podpora sa v súlade s článkom 8 tohto sektorového dohovoru vopred oznámi s uvedením povahy miestnych nákladov, na ktoré sa podpora vzťahuje.


               EURÓPSKA KOMISIA
            V Bruseli18. 3. 2021
            COM(2021) 127 final
            2021/0066(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Medzinárodnej námornej organizácii na 103. zasadnutí Výboru pre námornú bezpečnosť a na 76. zasadnutí Výboru pre ochranu morského prostredia, pokiaľ ide o prijatie zmien Medzinárodného dohovoru o normách výcviku, kvalifikácie a strážnej služby námorníkov, Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov, Medzinárodného kódexu pre požiarne bezpečnostné systémy a Medzinárodného dohovoru o kontrole škodlivých antivegetatívnych systémov na lodiach

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na virtuálnom 103. zasadnutí Výboru Medzinárodnej námornej organizácie pre námornú bezpečnosť (MSC 103), ktoré prebehne od 5. do 14. mája 2021, a na virtuálnom 76. zasadnutí Výboru Medzinárodnej námornej organizácie pre ochranu morského prostredia (MEPC 76), ktoré prebehne od 7. do 17. júna 2021. Na zasadnutí MSC 103 sa plánuje prijatie zmien:

               –Medzinárodného dohovoru o normách výcviku, kvalifikácie a strážnej služby námorníkov (dohovor STCW),

               –Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov (kódex ESP),

               –Medzinárodného kódexu pre požiarne bezpečnostné systémy (kódex FSS),

               na zasadnutí MEPC 76 sa plánuje prijatie zmien:

               –dohovoru o kontrole antivegetatívnych systémov (dohovor AFS)

               2.Kontext návrhu

               2.1.Dohovor o Medzinárodnej námornej organizácii

               Dohovorom o Medzinárodnej námornej organizácii (IMO) sa táto organizácia zriaďuje. Účelom IMO je poskytnúť fórum pre spoluprácu v oblasti regulácie a postupov týkajúcich sa rôznych technických záležitostí, ktoré majú vplyv na lodnú dopravu využívanú v medzinárodnom obchode. Ďalším cieľom IMO je podporovať všeobecné prijímanie najprísnejších možných noriem v oblasti námornej bezpečnosti, efektívnosti plavby a prevencie a kontroly znečisťovania morí plavidlami a zároveň podporovať rovnaké podmienky. IMO rieši aj súvisiace administratívne a právne záležitosti.

               Dohovor nadobudol platnosť 17. marca 1958.

               Zmluvnými stranami dohovoru sú všetky členské štáty.

               Všetky členské štáty sú zmluvnými stranami Medzinárodného dohovoru o zabránení znečisťovaniu z lodí (ďalej len „dohovor MARPOL“) z roku 1973, ktorý nadobudol platnosť 2. októbra 1983, a prílohy VI, ktorá nadobudla platnosť 18. mája 2005. Únia nie je zmluvnou stranou dohovoru MARPOL.

               Všetky členské štáty sú zmluvnými stranami Medzinárodného dohovoru o bezpečnosti ľudského života na mori z roku 1974 (ďalej len „dohovor SOLAS“), ktorý nadobudol platnosť 25. mája 1980. Únia nie je zmluvnou stranou dohovoru SOLAS.

               Medzinárodný kódex bezpečnosti pre lode používajúce plyny alebo iné palivá s nízkou teplotou vzplanutia (kódex IGF) sa stal v súlade s dohovorom SOLAS povinným. Kódex má slúžiť ako medzinárodná norma pre lode, ktoré ako palivo používajú plyn alebo kvapaliny s nízkou teplotou vzplanutia. Zaoberá sa všetkými oblasťami, ktoré si pri používaní plynu alebo kvapalín s nízkou teplotou vzplanutia ako paliva vyžadujú osobitnú pozornosť. Stanovujú sa v ňom kritériá usporiadania a montáže strojov na pohon a pomocné účely používajúcich zemný plyn ako palivo, ktoré budú mať z hľadiska bezpečnosti, spoľahlivosti a stability prevádzky rovnocennú úroveň integrity, akú možno dosiahnuť s novými a porovnateľnými hlavnými a pomocnými strojmi na konvenčné naftové palivo.

               2.2.Medzinárodná námorná organizácia

               Medzinárodná námorná organizácia (IMO) je špecializovanou agentúrou Organizácie Spojených národov, ktorá je zodpovedná za bezpečnosť a ochranu lodnej dopravy a prevenciu znečisťovania morí plavidlami. Ide o orgán, ktorý stanovuje normy v oblasti bezpečnosti, bezpečnostnej ochrany a environmentálneho správania medzinárodnej lodnej dopravy s celosvetovou pôsobnosťou. Jeho hlavnou úlohou je vytvoriť regulačný rámec pre odvetvie lodnej dopravy, ktorý bude spravodlivý a účinný a bude sa všeobecne prijímať a uplatňovať.

               Členstvo v IMO je otvorené pre všetky štáty a všetky členské štáty EÚ sú jej členmi. Vzťahy EÚ s IMO sú založené najmä na dohode o súčinnosti a spolupráci uzavretej v roku 1974 medzi vtedajšou Medzivládnou námornou poradnou organizáciou (IMCO) a Komisiou Európskych spoločenstiev.

               Výbor IMO pre námornú bezpečnosť zahŕňa všetkých členov IMO a zasadá aspoň raz ročne. Skúma všetky záležitosti, ktoré spadajú do rozsahu pôsobnosti organizácie a týkajú sa navigačných pomôcok, konštrukcie a vybavenia plavidiel, obsadenia posádkou z bezpečnostného hľadiska, pravidiel na predchádzanie kolíziám, manipulácie s nebezpečným nákladom, postupov a požiadaviek v oblasti námornej bezpečnosti, hydrografických informácií, lodných denníkov a navigačných záznamov, vyšetrovania námorných nehôd, záchranných operácií a akýchkoľvek iných záležitostí, ktoré majú priamy vplyv na námornú bezpečnosť.

               Výbor IMO pre ochranu morského prostredia tiež zahŕňa všetkých členov IMO a zasadá aspoň raz ročne. Zaoberá sa environmentálnymi otázkami spadajúcimi do rozsahu pôsobnosti organizácie v oblasti kontroly a prevencie znečisťovania mora z lodí, na ktoré sa vzťahuje dohovor MARPOL, vrátane ropy, chemikálií prevážaných vo veľkom, odpadových vôd, odpadu a emisií z lodí do vzduchu vrátane látok znečisťujúcich ovzdušie a emisií skleníkových plynov. K ďalším otázkam patria nakladanie so záťažovou vodou, antivegetatívne systémy, recyklácia lodí, príprava a reakcia na znečistenie a identifikácia osobitných oblastí, najmä citlivých morských oblastí.

               Výbory IMO pre námornú bezpečnosť a ochranu morského prostredia poskytujú zariadenia na výkon akýchkoľvek úloh, ktorými boli poverené v dohovore o IMO alebo ktorými ich poverilo Zhromaždenie alebo Rada IMO, alebo úloh, ktorými môžu byť poverené v uvedenom rozsahu pôsobnosti prostredníctvom akéhokoľvek iného medzinárodného nástroja a ktoré IMO akceptuje. Rozhodnutia Výborov pre námornú bezpečnosť a ochranu morského prostredia a ich pomocných orgánov sa prijímajú väčšinou členov.

               2.3.Plánované akty Výboru IMO pre námornú bezpečnosť

               Na zasadnutí MSC 103 v dátumoch 5. – 14. mája 2021 sa majú prijať zmeny dohovoru a kódexu STCW, kódexu ESP, kódexu FSS, kapitoly III dohovoru SOLAS a kódexu LSA.

               Účelom plánovaných zmien predpisu 1/1 dohovoru STCW je zahrnúť vymedzenie pojmu „vysoké napätie“ a účelom zmien oddielu A-1/1 kódexu STCW je zmeniť vymedzenie pojmu „prevádzková úroveň“ tak, aby zahŕňala spôsobilosť „elektrotechnický dôstojník“.

               Účelom plánovaných zmien prílohy 2 časti A prílohy B ku kódexu ESP z roku 2011 je obmedziť meranie hrúbky ropných tankerov s dvojitým trupom pri prvej obnovujúcej prehliadke len na podozrivé miesta.

               Účelom plánovaných zmien kapitoly 9 kódexu pre požiarne bezpečnostné systémy (FSS) je objasniť prijateľnosť menej komplexnej a nákladnej lokalizácie porúch v rámci identifikovateľných úsekov miesto individuálne identifikovateľných systémov na detekciu požiaru nainštalovaných na nákladných lodiach a na balkónoch kajút osobných lodí.

               2.4.Plánovaný akt Výboru IMO pre ochranu morského prostredia

               Na MEPC 76, ktoré sa má konať 10. – 17. júna 2021, sa majú prijať zmeny dohovoru AFS. Účelom plánovaných zmien je zahrnúť cybutrín do zoznamu zakázaných antivegetatívnych látok. Je to výsledok iniciatívy EÚ.

               3.Pozícia, ktorá sa má zaujať v mene Únie

               3.1.Zmeny Medzinárodného dohovoru o normách výcviku, kvalifikácie a strážnej služby námorníkov

               Podvýbor pre ľudský aspekt, odbornú prípravu a strážnu službu (HTW 6) na svojom šiestom zasadnutí, ktoré sa konalo od 29. apríla do 3. mája 2019 v Londýne, prijal žiadosť ITF o objasnenie prevádzkovej úrovne funkcií „elektrotechnického dôstojníka“ vo vymedzení pojmu „prevádzková úroveň“ v oddiele A-I/1 kódexu STCW (vymedzenie pojmov a vysvetlenia) a zaradenie novej definície pojmu „vysoké napätie“ do tohto oddielu.

               Podvýbor sa následne dohodol na návrhu definície pojmu „vysoké napätie“ na zaradenie do predpisu STCW I/1, ako sa uvádza v prílohe 7 k dokumentu HTW 6/13, ktorý sa na zasadnutí MSC 102 predložil na schválenie na účely prijatia. Podvýbor tiež odsúhlasil návrh zmeny oddielu A-I/1 kódexu STCW, aby sa do vymedzenia „prevádzkovej úrovne“ zahrnula spôsobilosť „elektrotechnický dôstojník“ ako potrebné doplnenie zavedenia tejto spôsobilosti v rámci zmien z Manily z roku 2010, ako sa uvádza v prílohe 8 k dokumentu HTW 6/13, ktorý sa na zasadnutí MSC 102 predložil na schválenie na účely prijatia.

               Na zasadnutí MSC 102 sa zmeny schválili a v bodoch 13.9 a 13.10 správy zo zasadnutia MSC 102 (MSC 102/24) sa uvádza, že tieto zmeny by sa mali prijať na zasadnutí MSC 103.

               Únia by mala tieto zmeny podporiť, keďže objasňujú prevádzkovú úroveň funkcií „elektrotechnického dôstojníka“ a zavádzajú jednotné vymedzenie pojmu „vysoké napätie“.

               3.2.Zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov (kódex ESP)

               Podvýbor pre navrhovanie a stavbu lodí na svojom siedmom zasadnutí zvážil návrh združenia IACS podložený štúdiou – zmeniť prílohu 2 k časti A prílohy B ku kódexu ESP z roku 2011 zmenenému rezolúciou MSC.461(101) tak, aby pri prvej obnovujúcej prehliadke ropných tankerov s dvojitým trupom postačovalo podrobiť meraniu hrúbky len podozrivé miesta. Po krátkej diskusii podvýbor súhlasil s návrhom zmien kódexu ESP z roku 2011 v zmysle prílohy 7 predloženej na zasadnutí MSC 102 na schválenie na účely následného prijatia.

               Na zasadnutí MSC 102 sa zmeny schválili a v bode 17.24 správy MSC (MSC 102/24) sa uvádza, že tieto zmeny by sa mali prijať na zasadnutí MSC 103. Táto záležitosť už bola zahrnutá v neoficiálnom dokumente EÚ na zasadnutie MSC 102.

               Únia by mala tieto zmeny podporiť, keďže umožňujú združeniu IACS zamerať sa pri meraní hrúbky ropných tankerov s dvojitým trupom na podozrivé miesta.

               3.3.Zmeny Medzinárodného kódexu pre požiarne bezpečnostné systémy (kódex FSS)

               Na zasadnutí MSC 98 bol do dvojročného programu podvýboru na roky 2018 – 2019 a predbežného programu zasadnutia SSE 6 zahrnutý nový výstup týkajúci sa „zmien kapitoly 9 kódexu FSS z hľadiska požiadaviek na lokalizáciu porúch na nákladných lodiach a v prípade osobných lodí na balkónoch kajút vybavených individuálne identifkovateľnými systémami na detekciu požiaru“, pričom cieľový rok dokončenia bol 2020 (MSC 98/23, bod 20.34).

               Podvýbor pre lodné systémy a zariadenia (SSE) na svojom siedmom zasadnutí súhlasil s návrhom zmien kapitoly 9 Medzinárodného kódexu pre požiarne bezpečnostné systémy (kódex FSS) a so súvisiacim návrhom rezolúcie MSC uvedeným v prílohe 3 k jeho správe SSE 7/21 na účely schválenia na zasadnutí MSC 102.

               Na zasadnutí MSC 102 sa návrh zmien kapitoly 9 kódexu FSS schválil a v bode 19.8 správy MSC (MSC 102/24) sa uvádza, že tieto zmeny by sa mali prijať na zasadnutí MSC 103.

               Únia by mala tieto zmeny podporiť, keďže umožňujú používanie systémov, ktoré kombinujú zvýšenú bezpečnosť vďaka individuálne identifikovateľným požiarnym detektorom (ktoré sa vyžadujú na osobných lodiach) s jednoduchšou a lacnejšou úsekovou lokalizáciou porúch (ktorá je akceptovateľná iba na nákladných lodiach a balkónoch kajút osobných lodí).

               3.4.Zmeny dohovoru o kontrole antivegetatívnych systémov

               Výbor MEPC na svojom 71. zasadnutí akceptoval žiadosť EÚ, v ktorej sa navrhuje nový výstup v podobe zmeny prílohy 1 k Medzinárodnému dohovoru o kontrole škodlivých antivegetatívnych systémov na lodiach (AFS) z roku 2001 s cieľom zahrnúť kontroly cybutrínu, a postúpil ju na posúdenie na 5. zasadnutí podvýboru pre prevenciu a kontrolu znečisťovania (PPR 5).

               Výbor MEPC na svojom 73. zasadnutí konštatoval, že PPR 5 súhlasil s tým, že pôvodný návrh na zmenu prílohy 1 k dohovoru AFS s cieľom zahrnúť kontroly cybutrínu predložený v mene Únie v dokumente PPR 5/19 spolu s informáciami uvedenými v dokumente PPR 5/INF.9 spĺňa požiadavky prílohy 2 k dohovoru AFS, a následne súhlasil s tým, že podrobnejšie preskúmanie cybutrínu je opodstatnené.

               V nadväznosti na rokovania v rámci PPR 7 podvýbor súhlasil (1) s návrhom zmeny prílohy 1 k dohovoru AFS (kontroly antivegetatívnych systémov) s cieľom zahrnúť kontroly cybutrínu, ako sa uvádza v prílohe 1 – 6, na posúdenie na zasadnutí MEPC 75 v záujme doriešenia dátumov účinnosti, ktoré sú v súčasnosti uvedené v hranatých zátvorkách, a následného schválenia a 2) s návrhom zmien prílohy 4 k dohovoru AFS (požiadavky na prehliadky a vydanie osvedčenia pre antivegetatívne systémy na lodiach) vrátane návrhu zmien vzorového tlačiva Medzinárodného osvedčenia pre antivegetatívne systémy, ktoré má posúdiť MEPC 75 v záujme schválenia.

               Na zasadnutí MEPC 75 sa sfinalizovalo znenie zmien dohovoru AFS a v bode 10.17 správy MEPC (MEPC 75/18) sa uvádza, že tieto zmeny by sa mali prijať na zasadnutí MEPC 76. Pozícia na podporu týchto zmien bola zahrnutá do neoficiálneho dokumentu EÚ na zasadnutie MEPC 75.

               Únia iniciovala výzvu na celosvetový zákaz tejto antivegetatívnej látky, ktorej predaj v rámci EÚ je už zakázaný. Únia by preto mala tieto zmeny podporiť, keďže zavedú celosvetový zákaz tejto látky, čím sa dosiahne cieľ EÚ.

               3.5.Relevantné právne predpisy EÚ a právomoc EÚ

               3.5.1.Zmeny Medzinárodného dohovoru o normách výcviku, kvalifikácie a strážnej služby námorníkov

               V smernici 2008/106/ES
                  1
                sa od členských štátov vyžaduje zabezpečiť prípravu námorníkov minimálne v súlade s požiadavkami dohovoru STCW a uplatňovanie povinnej časti A kódexu STCW. V tomto prípade je mimoriadne relevantný článok 1 body 6 a 7 uvedenej smernice, kde sa uvádza zodpovednosť konkrétnych lodných dôstojníkov za aspekty elektroinštalácií, predpis III/5 a kapitola I prílohy I, kde sa spomína osobitná funkcia elektrotechnického a elektronického inžinierstva a inžinierstva riadenia, ku ktorej sú priradené schopnosti špecifikované v normách spôsobilosti. Zmeny, ktoré sa majú prijať na MSC 103 a ktorými sa zavádzajú zmeny časti A kódexu STCW, budú mať vplyv na požiadavky smernice.

               3.5.2.Zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov

               V článkoch 5 a 6 nariadenia Európskeho parlamentu a Rady (EÚ) č. 530/2012
                  2
                sa stanovuje povinnosť uplatňovať schému IMO na posudzovanie stavu (CAS) na ropné tankery s jednoduchým trupom staršie ako 15 rokov. V programe rozšírených inšpekcií v rámci prehliadok lodí na hromadný náklad a ropných tankerov známom aj ako program rozšírených prehliadok (ESP) sa podrobne uvádza spôsob vykonávania týchto dôslednejších posúdení. Keďže v schéme CAS sa program ESP používa ako nástroj na dosiahnutie jej cieľa, všetky zmeny inšpekcií ESP, ako sú aktuálne zmeny s cieľom sústrediť pri prvej obnovujúcej prehliadke ropných tankerov s dvojitým trupom meranie hrúbky len na podozrivé miesta, budú automaticky platné v rámci nariadenia (EÚ) č. 530/2012.

               3.5.3.Zmeny Medzinárodného kódexu pre požiarne bezpečnostné systémy (kódex FSS)

               Na základe článku 6 ods. 2 písm. a) bodu i) smernice 2009/45/ES o bezpečnostných pravidlách a normách pre osobné lode
                  3
                sa dohovor SOLAS v znení zmien uplatňuje na osobné lode triedy A. Kódex FSS je v zmysle dohovoru SOLAS pre osobné lode povinný.

               Zmeny kódexu FSS, ktoré sa majú prijať na zasadnutí MSC 103, by preto mali vplyv na platné požiadavky smernice 2009/45/ES.

               3.5.4.Zmeny dohovoru o kontrole antivegetatívnych systémov

               Nariadením (EÚ) č. 528/2012
                  4
                o biocídnych výrobkoch sa upravuje sprístupňovanie biocídnych výrobkov (vrátane antivegetatívnych) na trhu a ich používanie. V nadväznosti na výsledky viacerých vedeckých štúdií a partnerského preskúmania na úrovni EÚ Komisia prijala vykonávacie rozhodnutie (EÚ) 2016/107 z 27. januára 2016
                  5
               , ktorým sa vo všetkých členských štátoch EÚ a v štátoch EHP v zásade zakazuje sprístupňovanie antivegetatívnych náterov s obsahom cybutrínu na trhu a ich používanie. Zmeny dohovoru o antivegetatívnych systémoch preto budú mať vplyv na nariadenie (EÚ) č. 528/2012.

               3.5.5.Právomoc EÚ

               Zmeny časti A kódexu STCW by mali vplyv na právo EÚ vzhľadom na uplatňovanie smernice 2008/106/ES.

               Zmeny kódexu ESP by mali vplyv na právo EÚ vzhľadom na uplatňovanie nariadenia (EÚ) č. 530/2012.

               Zmeny Medzinárodného kódexu pre požiarne bezpečnostné systémy (kódex FSS) by mali vplyv na právo EÚ vzhľadom na uplatňovanie článku 6 ods. 2 písm. a) bodu i) smernice 2009/45/ES.

               Zmeny Medzinárodného dohovoru o kontrole škodlivých antivegetatívnych systémov na lodiach by mali vplyv na právo EÚ vzhľadom na uplatňovanie nariadenia (EÚ) č. 528/2012.

               Únia má preto výlučnú právomoc na základe poslednej časti článku 3 ods. 2 ZFEÚ, a je preto potrebné stanoviť pozíciu Únie k aktom, ktorými sa uvedené zmeny prijímajú.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  6
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  7
               .

               4.1.2.Uplatnenie na tento prípad

               Výbory IMO pre námornú bezpečnosť a pre ochranu morského prostredia sú orgány zriadené dohodou, a to Dohovorom o Medzinárodnej námornej organizácii.

               Akty, ktoré majú tieto dva výbory IMO prijať, predstavujú akty s právnymi účinkami. Pripravované akty môžu zásadne ovplyvniť obsah týchto právnych predpisov EÚ:

               –Smernica Európskeho parlamentu a Rady (EÚ) 2008/106 z 19. novembra 2008 o minimálnej úrovni prípravy námorníkov. Dôvodom je, že smernica uplatňuje časť A kódexu STCW.

               –Nariadenie Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom. Dôvodom je, že v tomto nariadení sa stanovuje povinnosť uplatňovať schému IMO pre posudzovanie stavu (CAS) na ropné tankery s jednoduchým trupom staršie ako 15 rokov. V programe rozšírených inšpekcií v rámci prehliadok lodí na hromadný náklad a ropných tankerov známom aj ako program rozšírených prehliadok (ESP) sa podrobne uvádza spôsob vykonávania týchto dôslednejších posúdení. Keďže v schéme CAS sa program ESP používa ako nástroj na dosiahnutie jej cieľa, všetky zmeny inšpekcií ESP budú automaticky platné v rámci nariadenia (EÚ) č. 530/2012.

               –Smernica Európskeho parlamentu a Rady 2009/45/ES o bezpečnostných pravidlách a normách pre osobné lode. Dôvodom je, že v smernici 2009/45/ES sa stanovuje, že osobné lode triedy A musia byť úplne v súlade s požiadavkami dohovoru SOLAS v znení zmien. Kódex FSS sa stal v súlade s dohovorom SOLAS povinným.

               –Nariadenie Európskeho parlamentu a Rady (EÚ) 528/2012 z 22. mája 2012 o sprístupňovaní biocídnych výrobkov na trhu a ich používaní. Dôvodom je, že daným nariadením sa vo všetkých členských štátoch EÚ a v štátoch EHP zakazuje sprístupňovanie antivegetatívnych náterov s obsahom cybutrínu na trhu a ich používanie.

               Preto zmeny

               –Medzinárodného dohovoru o normách výcviku, kvalifikácie a strážnej služby námorníkov,

               –Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov,

               –Medzinárodného kódexu pre požiarne bezpečnostné systémy (kódex FSS),

               –Medzinárodného dohovoru o kontrole škodlivých antivegetatívnych systémov na lodiach

               by ovplyvnili právo EÚ vzhľadom na uplatňovanie smernice Európskeho parlamentu a Rady (EÚ) 2008/106 z 19. novembra 2008 o minimálnej úrovni prípravy námorníkov; nariadenia Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom; smernice Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode a nariadenia Európskeho parlamentu a Rady (EÚ) 528/2012 z 22. mája 2012 o sprístupňovaní biocídnych výrobkov na trhu a ich používaní (v tomto poradí).

               Pripravované akty nedopĺňajú ani nemenia inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú námornej dopravy. Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2021/0066 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Medzinárodnej námornej organizácii na 103. zasadnutí Výboru pre námornú bezpečnosť a na 76. zasadnutí Výboru pre ochranu morského prostredia, pokiaľ ide o prijatie zmien Medzinárodného dohovoru o normách výcviku, kvalifikácie a strážnej služby námorníkov, Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov, Medzinárodného kódexu pre požiarne bezpečnostné systémy a Medzinárodného dohovoru o kontrole škodlivých antivegetatívnych systémov na lodiach

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohovor o Medzinárodnej námornej organizácii (ďalej len „IMO“) nadobudol platnosť 17. marca 1958.

               (2)IMO je špecializovaná agentúra Organizácie Spojených národov zodpovedná za bezpečnosť a ochranu lodnej dopravy, ako aj za prevenciu znečisťovania mora a ovzdušia plavidlami. Členmi IMO sú všetky členské štáty Únie. Únia nie je členom IMO.

               (3)Podľa článku 28 písm. b) dohovoru o IMO môže Výbor pre námornú bezpečnosť prijať zmeny Medzinárodného dohovoru o normách výcviku, kvalifikácie a strážnej služby námorníkov (ďalej len „dohovor STCW“)
                  8
                a Medzinárodného dohovoru o bezpečnosti ľudského života na mori („dohovor SOLAS“)
                  9
               .

               (4)Podľa článku 38 písm. a) dohovoru o IMO môže Výbor pre ochranu morského prostredia prijať zmeny Medzinárodného dohovoru o kontrole škodlivých antivegetatívnych systémov na lodiach (ďalej len „dohovor AFS“)
                  10
               .

               (5)Výbor pre námornú bezpečnosť má na svojom 103. zasadnutí od 5. do 14. mája 2021 prijať zmeny dohovoru STCW, Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov (kódex ESP) a Medzinárodného kódexu pre požiarne bezpečnostné systémy (kódex FSS).

               (6)Výbor pre ochranu morského prostredia má na svojom 76. zasadnutí od 10. do 17. júna 2021 prijať zmeny dohovoru AFS.

               (7)Je vhodné stanoviť pozíciu, ktorá sa má zaujať v mene Únie na 103. zasadnutí Výboru pre námornú bezpečnosť, keďže zmeny STCW, kódexu ESP a kódexu FSS budú môcť zásadne ovplyvniť obsah práva Únie, konkrétne smernice Európskeho parlamentu a Rady 2008/106/ES
                  11
               , nariadenia Európskeho parlamentu a Rady (EÚ) č. 530/2012
                  12
                a smernice Európskeho parlamentu a Rady 2009/45/ES
                  13
                (v tomto poradí).

               (8)Zmenami časti A kódexu STCW dohovoru STCW by sa objasnila prevádzková úroveň funkcií „elektrotechnického dôstojníka“ a zaviedlo jednotné vymedzenie pojmu „vysoké napätie“. Únia by preto mala tieto zmeny podporiť, keďže objasňujú funkcie osôb pracujúcich na palube, čím zvyšujú prehľadnosť rôznych zodpovedností a úloh.

               (9)Zmeny prílohy 2 časti A prílohy B ku kódexu ESP by umožnili inšpektorom zamerať sa pri meraní hrúbky ropných tankerov s dvojitým trupom na podozrivé miesta. Únia by preto mala tieto zmeny podporiť, keďže zvýšia bezpečnosť na mori a znížia riziko úniku ropy v prípade nehôd.

               (10)Zmeny kapitoly 9 kódexu FSS by umožnili používanie systémov, ktoré kombinujú zvýšenú bezpečnosť vďaka individuálne identifikovateľným požiarnym detektorom (ktoré sa vyžadujú na osobných lodiach) s jednoduchšou a lacnejšou úsekovou lokalizáciou porúch (ktorá je akceptovateľná iba na nákladných lodiach a balkónoch kajút osobných lodí). Únia by preto mala tieto zmeny podporiť, keďže povedú k lepšej ochrane osôb na palube v prípade požiarov.

               (11)Je vhodné stanoviť pozíciu, ktorá sa má zaujať v mene Únie na 76. zasadnutí Výboru pre ochranu morského prostredia, keďže zmeny príloh 1 a 4 k dohovoru AFS budú môcť zásadne ovplyvniť obsah práva Únie – nariadenia Európskeho parlamentu a Rady (EÚ) 528/2012 z 22. mája 2012 o sprístupňovaní biocídnych výrobkov na trhu a ich používaní.

               (12)Zmeny príloh 1 a 4 k dohovoru AFS by zabezpečili globálny zákaz antivegetatívnej látky cybutrínu, ktorá už sa v Únii predávať nesmie.

               (13)Pozíciu Únie majú vyjadriť členské štáty Únie, ktoré sú členmi Výboru IMO pre námornú bezpečnosť a Výboru IMO pre ochranu morského prostredia, konajúc spoločne,

               PRIJALA TOTO ROZHODNUTIE:

               Článok 1

               Pozíciami, ktoré sa majú zaujať v mene Únie na 103. zasadnutí Výboru Medzinárodnej námornej organizácie (ďalej len „IMO“) pre námornú bezpečnosť, je súhlas s:

               a)prijatím zmien Medzinárodného dohovoru o normách výcviku, kvalifikácie a strážnej služby námorníkov stanovených v prílohách 7 a 8 k dokumentu IMO MSC 102/24;

               b)prijatím zmien Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov stanovených v prílohe 15 k dokumentu IMO MSC 102/24 a

               c)prijatím zmien Medzinárodného kódexu pre požiarne bezpečnostné systémy stanovených v prílohe 20 k dokumentu IMO MSC 102/24.

               Článok 2

               Pozícia, ktorá sa má zaujať v mene Únie na 76. zasadnutí Výboru IMO pre ochranu morského prostredia, je súhlas s prijatím zmien Medzinárodného dohovoru o kontrole škodlivých antivegetatívnych systémov na lodiach stanovených v prílohe 7 k dokumentu IMO MEPC 75/18.

               Článok 3

               1.Pozíciu uvedenú v článku 1 vyjadria členské štáty Únie, ktoré sú členmi Výboru IMO pre námornú bezpečnosť, konajúc spoločne.

               2.Pozíciu uvedenú v článku 2 vyjadria členské štáty Únie, ktoré sú členmi Výboru IMO pre ochranu morského prostredia, konajúc spoločne.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Ú. v. EÚ L 323, 3.12.2008, s. 33 – 61.

                     (2)

                        Ú. v. EÚ L 172, 30.6.2012, s. 3 – 9.

                     (3)

                        Ú. v. EÚ L 163, 25.6.2009, s. 1 – 140.

                     (4)

                        Ú. v. EÚ L 167, 27.6.2012, s. 1 – 123.

                     (5)

                        Ú. v. EÚ L 21, 28.1.2016, s. 81 – 82.

                     (6)

                        Vec C-399/12 Nemecko/Rada (OIV), ECLI:EU:C:2014:2258, bod 64.

                     (7)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (8)

                        Dohovor STCW nadobudol platnosť 28. apríla 1984.

                     (9)

                        Dohovor SOLAS nadobudol platnosť 25. mája 1980.

                     (10)

                        Dohovor AFS nadobudol platnosť 17. septembra 2008.

                     (11)

                        Smernica Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (Ú. v. EÚ L 323, 3.12.2008, s. 33).

                     (12)

                        Nariadenie Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom (Ú. v. EÚ L 172, 30.6.2012, s. 3).

                     (13)

                        Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).


               EURÓPSKA KOMISIA
            V Bruseli21. 6. 2021
            COM(2021) 314 final
            2021/0147(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie vo Výbore pre obchod zriadenom Dohodou o voľnom obchode medzi Európskou úniou a Vietnamskou socialistickou republikou, pokiaľ ide o prijatie rokovacieho poriadku Výboru pre obchod

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie vo Výbore pre obchod zriadenom Dohodou o voľnom obchode medzi Európskou úniou a Vietnamskou socialistickou republikou (ďalej len „dohoda“) v súvislosti s pripravovaným prijatím rokovacieho poriadku Výboru pre obchod.

               2.Kontext návrhu

               2.1.Dohoda o voľnom obchode medzi Európskou úniou a Vietnamskou socialistickou republikou

               Dohodou sa medzi Úniou a Vietnamom zriaďuje zóna voľného obchodu. Jej cieľmi je liberalizovať a uľahčiť obchod a investície medzi zmluvnými stranami. Tieto ciele sú súčasťou všeobecnejšieho odhodlania zmluvných strán posilniť svoje hospodárske, obchodné a investičné vzťahy v súlade s cieľom udržateľného rozvoja a podporovať obchod a investície podľa dohody spôsobom, ktorý zohľadňuje vysokú úroveň ochrany v oblasti životného prostredia a práce a príslušné medzinárodne uznávané normy a dohody. Dohoda nadobudla platnosť 1. augusta 2020.

               2.2.Výbor pre obchod

               Výbor pre obchod sa zriaďuje článkom 17.1 dohody. Článkom 17.2 sa zriaďuje päť osobitných výborov: Výbor pre obchod s tovarom, Výbor pre clá, Výbor pre sanitárne a fytosanitárne opatrenia, Výbor pre investície, obchod so službami, elektronický obchod a vládne obstarávanie a Výbor pre obchod a udržateľný rozvoj. V článku 17.3 sa stanovujú aj dve pracovné skupiny: pre práva duševného vlastníctva vrátane zemepisných označení a pre motorové vozidlá a ich časti.

                  Výbor pre obchod je zložený zo zástupcov zmluvných strán a schádza sa raz ročne, pokiaľ výbor nerozhodne inak, alebo v naliehavých prípadoch na žiadosť zmluvnej strany. Výboru pre obchod spolupredsedá vietnamský minister priemyslu a obchodu a člen Európskej komisie zodpovedný za obchod.

                  Výbor pre obchod, osobitné výbory a pracovné skupiny sú zodpovedné za vykonávanie a uplatňovanie dohody v príslušných oblastiach svojej pôsobnosti.

               2.3.Pripravovaný akt Výboru pre obchod

               Výbor pre obchod môže prijať svoj rokovací poriadok (ďalej len „pripravovaný akt“) v súlade s článkom 17.1 ods. 4 písm. f) dohody.

               3.Pozícia, ktorá sa má zaujať v mene Únie

               Cieľom pozície, ktorá sa má prijať v mene Únie, by malo byť prijatie rokovacieho poriadku Výboru pre obchod, ako sa stanovuje v dohode.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Výbor pre obchod je orgán zriadený dohodou, konkrétne Dohodou o voľnom obchode medzi Európskou úniou a Vietnamskou socialistickou republikou.

               Rozhodnutie, ktoré má Výbor pre obchod prijať, predstavuje akt s právnymi účinkami.

               Pripravovaný akt je záväzný a nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa pozícia v mene Únie zaujíma. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu súvisí so spoločnou obchodnou politikou a medzinárodnou dopravou.

                  Hmotnoprávnym základom navrhovaného rozhodnutia je preto Zmluva o fungovaní Európskej únie, a najmä jej článok 91 ods. 1, článok 100 ods. 2 a článok 207 ods. 4 prvý pododsek.

               4.3.Záver

                  Právnym základom navrhovaného rozhodnutia by mal byť článok 91 ods. 1, článok 100 ods. 2 a článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Rozhodnutie Výboru pre obchod by sa malo po prijatí uverejniť.

               2021/0147 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie vo Výbore pre obchod zriadenom Dohodou o voľnom obchode medzi Európskou úniou a Vietnamskou socialistickou republikou, pokiaľ ide o prijatie rokovacieho poriadku Výboru pre obchod

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1, článok 100 ods. 2 a článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohodu o voľnom obchode medzi Európskou úniou a Vietnamskou socialistickou republikou (ďalej len „dohoda“) uzavrela Únia rozhodnutím Rady (EÚ) 2020/753
                  2
                a platnosť nadobudla 1. augusta 2020.

               (2)Podľa článku 17.1 ods. 4 písm. f) dohody môže Výbor pre obchod prijať svoj rokovací poriadok.

               (3)Výbor pre obchod má na svojom prvom zasadnutí prijať svoj rokovací poriadok, ako sa stanovuje v dohode.

               (4)Preto je vhodné stanoviť pozíciu, ktorá sa má zaujať v mene Únie vo Výbore pre obchod na základe pripojeného návrhu rozhodnutia Výboru pre obchod týkajúceho sa jeho rokovacieho poriadku, aby sa zabezpečilo účinné vykonávanie dohody,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie na prvom zasadnutí Výboru pre obchod zriadeného Dohodou o voľnom obchode medzi Európskou úniou a Vietnamskou socialistickou republikou, pokiaľ ide o prijatie rokovacieho poriadku Výboru pre obchod, je založená na návrhu rozhodnutia Výboru pre obchod pripojenom k tomuto rozhodnutiu.

               Článok 2

               Rozhodnutie Výboru pre obchod sa po jeho prijatí uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (2)

                        Ú. v. EÚ L 186, 12.6.2020, s. 1.

    ---documentbreak---

               EURÓPSKA KOMISIA
            V Bruseli21. 6. 2021
            COM(2021) 314 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie vo Výbore pre obchod zriadenom Dohodou o voľnom obchode medzi Európskou úniou a Vietnamskou socialistickou republikou, pokiaľ ide o prijatie rokovacieho poriadku Výboru pre obchod

               PRIPOJENÝ DOKUMENT

               ROZHODNUTIE VÝBORU PRE OBCHOD č. […/2021]

               z ...,

               ktorým sa prijíma jeho rokovací poriadok

               VÝBOR PRE OBCHOD,

               so zreteľom na Dohodu o voľnom obchode medzi Európskou úniou a Vietnamskou socialistickou republikou, a najmä na jej článok 17.1 ods. 4 písm. f),

               keďže:

               (1)Podľa článku 17.1 ods. 4 písm. f) dohody môže Výbor pre obchod prijať svoj rokovací poriadok,

               ROZHODOL TAKTO:

               1.Týmto sa prijíma rokovací poriadok Výbor pre obchod uvedený v prílohe.

               2.Toto rozhodnutie nadobúda účinnosť [dátum sa dohodne].

               V ... ...

                        Za Výbor pre obchod

                        spolupredsedovia

               PRÍLOHA

               ROKOVACÍ PORIADOK VÝBORU PRE OBCHOD

               zriadeného článkom 17.1 Dohody o voľnom obchode medzi Európskou úniou a Vietnamskou socialistickou republikou

               ČLÁNOK 1

               Úloha a názov Výboru pre obchod

               1.
                     Výbor zriadený podľa článku 17.1 Dohody o voľnom obchode medzi Európskou úniou a Vietnamskou socialistickou republikou (ďalej len „dohoda“) je zodpovedný za všetky otázky uvedené v článku 17.1 dohody.

               2.
                     Uvedený výbor sa označuje v dokumentoch výboru vrátane rozhodnutí a odporúčaní ako Výbor pre obchod.

               ČLÁNOK 2

               Zloženie a predsedníctvo

               1.
                     Podľa článku 17.1 ods. 1 dohody sa Výbor pre obchod skladá zo zástupcov Európskej únie a Vietnamskej socialistickej republiky.

               2.
                     Výboru pre obchod spolupredsedá člen Európskej komisie zodpovedný za obchod a vietnamský minister priemyslu a obchodu alebo ich príslušní delegáti.

               3.
                     Ak Výboru pre obchod spolupredsedajú príslušní delegáti, každá zmluvná strana oznámi druhej zmluvnej strane meno, postavenie a kontaktné údaje povereného úradníka, ktorý má spolupredsedať Výboru pre obchod za túto zmluvnú stranu. Tento poverený úradník sa považuje za osobu, ktorá má povolenie zastupovať zmluvnú stranu do dňa, keď zmluvná strana oznámi druhej zmluvnej strane meno nového spolupredsedu.

               ČLÁNOK 3

               Sekretariát

               1.
                     Ako sekretariát Výboru pre obchod konajú spoločne úradníci z útvaru každej zmluvnej strany zodpovedného za obchod.

               2.
                     Sekretariát bude pôsobiť ako kontaktné miesto a uľahčovať organizáciu Výboru pre obchod, ako sa bližšie uvádza v tomto rokovacom poriadku.

               3.
                     Každá zmluvná strana oznámi druhej strane meno, postavenie a kontaktné údaje úradníka, ktorý je členom sekretariátu Výboru pre obchod za túto zmluvnú stranu. Usudzuje sa, že tento úradník plynule pôsobí ako člen sekretariátu za túto zmluvnú stranu do dňa, keď táto zmluvná strana oznámi druhej zmluvnej strane meno nového člena.

               ČLÁNOK 4

               Zasadnutia

               1.
                     Výbor pre obchod zasadá v súlade s článkom 17.1 ods. 2 dohody. Pokiaľ Výbor pre obchod nerozhodne inak, zasadá raz ročne alebo v naliehavých prípadoch na žiadosť niektorej zmluvnej strany.

               2.
                     Zasadnutia zvoláva spolupredseda strany, ktorá usporadúva zasadnutie.

               3.
                     Zasadnutie sa môže konať za osobnej účasti, prostredníctvom videokonferencie alebo akýmkoľvek iným spôsobom.

               ČLÁNOK 5

               Delegácie

               Člen sekretariátu Výboru pre obchod za každú zmluvnú stranu informuje člena sekretariátu druhej zmluvnej strany o plánovanom zložení delegácie Európskej únie, resp. delegácie Vietnamu podľa možnosti aspoň 14 dní pred zasadnutím. V zoznamoch sa uvedie meno a funkcia každého člena delegácie.

               ČLÁNOK 6

               Program zasadnutí

               1.
                     Sekretariát Výboru pre obchod vypracuje predbežný program každého zasadnutia na základe návrhu člena sekretariátu zmluvnej strany, ktorá usporadúva zasadnutie, s konečným termínom pre druhú zmluvnú stranu na predloženie pripomienok. Predbežný program sa vypracuje podľa možnosti 30 dní, avšak nie neskôr ako 14 dní, pred zasadnutím.

               2.
                     Výbor pre obchod prijme program na začiatku každého zasadnutia. Do programu možno na základe konsenzu zaradiť body, ktoré nie sú uvedené v predbežnom programe.

               ČLÁNOK 7

               Zápisnice

               1.
                     Návrh zápisnice z každého zasadnutia vypracúva člen sekretariátu zmluvnej strany, ktorá usporadúva zasadnutie, do 15 dní od skončenia zasadnutia, pokiaľ spolupredsedovia nerozhodnú inak. Návrh zápisnice sa zasiela na pripomienkovanie členovi sekretariátu druhej zmluvnej strany.

               2.
                     V zápisnici sa spravidla zhrnie každý bod programu a prípadne sa spresnia:

               a)
                     všetky dokumenty predložené Výboru pre obchod;

               b)
                     vyhlásenia, o ktorých uvedenie v zápisnici požiadal jeden zo spolupredsedov Výboru pre obchod, a

               c)
                     prijaté rozhodnutia, vydané odporúčania, dohodnuté vyhlásenia a prijaté závery ku konkrétnym bodom.

               3.
                     Zápisnica obsahuje zoznam všetkých rozhodnutí Výboru pre obchod prijatých písomným postupom podľa článku 8 ods. 2 od posledného zasadnutia výboru.

               4.
                     Príloha k zápisnici obsahuje aj zoznam mien, funkcií a pozícií všetkých osôb, ktoré sa zúčastnili na zasadnutí Výboru pre obchod.

               5.
                     Člen sekretariátu zmluvnej strany, ktorá usporadúva zasadnutie, upravuje návrh zápisnice na základe doručených pripomienok a návrh zápisnice v revidovanom znení zmluvné strany schvaľujú do 30 dní odo dňa zasadnutia alebo do akéhokoľvek iného dátumu, na ktorom sa spolupredsedovia dohodnú. Po schválení návrhu sekretariát vyhotoví dva originály zápisnice a každá zmluvná strana dostane jeden originál zápisnice.

               6.
                     Ak sa tento poriadok vzťahuje na zasadnutia osobitných podvýborov, zápisnica zo zasadnutia osobitného podvýboru sa sprístupňuje pre všetky následné zasadnutia Výboru pre obchod.

               ČLÁNOK 8

               Rozhodnutia a odporúčania

               1.
                     Výbor pre obchod môže prijímať rozhodnutia a odporúčania v súvislosti so všetkými záležitosťami, v prípade ktorých sa tak v dohode stanovuje. Výbor pre obchod prijíma rozhodnutia a odporúčania na základe vzájomnej dohody, ako sa stanovuje v článku 17.4 dohody.

               2.
                     V období medzi zasadnutiami môže Výbor pre obchod prijímať rozhodnutia alebo odporúčania písomným postupom.

               3.
                     Znenie návrhu rozhodnutia alebo odporúčania predkladá spolupredseda písomne druhému spolupredsedovi v pracovnom jazyku Výboru pre obchod. Druhá zmluvná strana má na vyjadrenie súhlasu s návrhom rozhodnutia alebo odporúčania jeden mesiac alebo akékoľvek dlhšie časové obdobie, ktoré určí navrhujúca zmluvná strana. Ak sa druhá zmluvná strana nevyjadrí súhlasne, navrhované rozhodnutie alebo odporúčanie sa prerokuje a môže sa prijať na ďalšom zasadnutí Výboru pre obchod. Návrhy rozhodnutí alebo odporúčaní sa považujú za prijaté, keď druhá zmluvná strana vyjadrí svoj súhlas, a ich prijatie sa zaznamená do zápisnice zo zasadnutia výboru podľa článku 7 ods. 2.

               4.
                     Keď má Výbor pre obchod podľa dohody právomoc prijímať rozhodnutia alebo odporúčania, takéto akty sa označia ako „rozhodnutie“ alebo „odporúčanie“. Sekretariát Výboru pre obchod prideľuje každému takémuto rozhodnutiu alebo odporúčaniu vzostupné poradové číslo, uvedie dátum prijatia a opis jeho predmetu. V každom rozhodnutí a odporúčaní sa stanovuje dátum nadobudnutia jeho účinnosti.

               5.
                     Rozhodnutia a odporúčania prijaté Výborom pre obchod sa vypracúvajú dvojmo, overujú ich spolupredsedovia a zasielajú sa po jednom každej zmluvnej strane.

               ČLÁNOK 9

               Transparentnosť

               1.
                     Zmluvné strany sa môžu na základe konsenzu dohodnúť na usporiadaní verejného zasadnutia.

               2.
                     Každá zmluvná strana sa môže rozhodnúť uverejniť rozhodnutia a odporúčania Výboru pre obchod vo svojej príslušnej úradnej publikácii alebo online.

               3.
                     Všetky dokumenty predložené zmluvnou stranou by sa mali považovať za dôverné, pokiaľ táto zmluvná strana nerozhodne inak.

               4.
                     Predbežné programy zasadnutí sa zverejňujú pred zasadnutím Výboru pre obchod. Zápisnice zo zasadnutí schválené v súlade s článkom 7 sa zverejnia.

               5.
                     Uverejňovanie dokumentov uvedených v odsekoch 2 až 4 a ich sprístupnenie verejnosti sa uskutočňuje v súlade s uplatniteľnými predpismi každej zmluvnej strany týkajúcimi sa ochrany údajov a v súlade s článkom 17.15 dohody.

               ČLÁNOK 10

               Jazyky

               1.
                     Pracovným jazykom Výboru pre obchod je angličtina.

               2.
                     Výbor pre obchod prijíma rozhodnutia týkajúce sa zmeny alebo výkladu dohody v jazykoch autentických znení dohody. Všetky ostatné rozhodnutia Výboru pre obchod vrátane rozhodnutia, ktorým sa prijíma tento rokovací poriadok, sa prijímajú v pracovnom jazyku uvedenom v odseku 1.

               3.
                     Každá zmluvná strana je zodpovedná za preklad rozhodnutí a iných dokumentov do svojho vlastného úradného jazyka (svojich vlastných úradných jazykov), ak sa to vyžaduje podľa tohto článku, a znáša výdavky spojené s takýmito prekladmi.

               ČLÁNOK 11

               Náklady

               1.
                     Každá zmluvná strana znáša všetky náklady, ktoré jej vzniknú v dôsledku účasti na zasadnutiach Výboru pre obchod, a to najmä v súvislosti s výdavkami na personál, cestovné náklady a diéty, ako aj s výdavkami na videokonferencie alebo telefonické konferencie či poštovnými a telekomunikačnými výdavkami.

               2.
                     Výdavky spojené s organizáciou zasadnutí a rozmnožovaním dokumentov znáša strana, ktorá zasadnutie usporadúva.

               3.
                     Výdavky na služby tlmočenia z pracovného jazyka a do pracovného jazyka Výboru pre obchod na zasadnutiach znáša zmluvná strana dohody, ktorá usporadúva zasadnutie.

               ČLÁNOK 12

               Osobitné výbory a pracovné skupiny

               1.
                     Výbor pre obchod je písomne informovaný o kontaktných miestach určených osobitnými výbormi alebo pracovnými skupinami zriadenými podľa dohody. Celá príslušná korešpondencia, všetky dokumenty a oznámenia medzi kontaktnými miestami každého osobitného výboru a pracovnej skupiny týkajúce sa vykonávania dohody sa postupujú zároveň aj sekretariátu Výboru pre obchod.

               2.
                     Podľa článku 17.2 ods. 6 dohody osobitný výbor podáva Výboru pre obchod z každého svojho zasadnutia správu o jeho výsledkoch a záveroch.

               ČLÁNOK 13

               Zmeny rokovacieho poriadku

               Tento rokovací poriadok možno zmeniť písomne rozhodnutím Výboru pre obchod prijatým v súlade s článkom 8.

               ČLÁNOK 14

               Informácie pre spoločný výbor

               Podľa článku 17.1 ods. 5 dohody Výbor pre obchod informuje spoločný výbor zriadený na základe dohody o partnerstve a spolupráci ako súčasť spoločného inštitucionálneho rámca o svojich činnostiach a prípadne o činnostiach svojich osobitných výborov na pravidelných zasadnutiach spoločného výboru.


               EURÓPSKA KOMISIA
            V Bruseli29. 9. 2021
            COM(2021) 612 final
            2021/0311(NLE)

            Návrh
            ROZHODNUTIE RADY
            o čiastočnom pozastavení uplatňovania Dohody medzi Európskou úniou a Bieloruskou republikou o zjednodušení udeľovania víz

               DÔVODOVÁ SPRÁVA

               1.KONTEXT NÁVRHU

               Dohoda medzi EÚ a Bieloruskou republikou o zjednodušení udeľovania víz (ďalej len „dohoda o zjednodušení udeľovania víz“) nadobudla platnosť 1. júla 2020
                  1
                súbežne s dohodou o readmisii
                  2
               . Účelom dohody o zjednodušení udeľovania víz je na základe reciprocity zjednodušiť udeľovanie víz občanom Únie a Bieloruska na plánovaný pobyt v trvaní najviac 90 dní počas akéhokoľvek 180-dňového obdobia.

               Dohoda o zjednodušení udeľovania víz prispieva k posilneniu medziľudských kontaktov a zdieľaniu hodnôt vrátane ľudských práv a demokratických hodnôt EÚ. Dôležitosť základných zásad, ktorými sa riadi spolupráca medzi EÚ a Bieloruskom, ako aj záväzkov a povinností vyplývajúcich z príslušných medzinárodných nástrojov, ktorými sú zmluvné strany viazané, vrátane dodržiavania ľudských práv a demokratických zásad sa zdôrazňuje v preambule dohody o zjednodušení udeľovania víz.

               Rada 12. októbra 2020 prijala závery o reakcii EÚ na vývoj v Bielorusku
                  3
               . Rada vo svojich záveroch opätovne zdôraznila, že prezidentské voľby 9. augusta 2020 neboli slobodné ani spravodlivé a že bieloruskému režimu chýba demokratická legitimita. Rada opätovne potvrdila svoju plnú podporu zvrchovanosti a nezávislosti Bieloruska a zdôraznila demokratické právo bieloruského ľudu zvoliť si svojho prezidenta v slobodných a spravodlivých voľbách bez vonkajšieho zasahovania. V záveroch sa ďalej spomínajú reštriktívne opatrenia spočívajúce v zákaze cestovania a zmrazení aktív, ktoré boli uložené 40 osobám zodpovedným za zmanipulovanie prezidentských volieb a násilný zásah proti pokojným protestom a uvádza sa v nich pripravenosť EÚ prijať ďalšie reštriktívne opatrenia voči subjektom a vysokopostaveným predstaviteľom vrátane Alexandra Lukašenka
                  4
               .

               EÚ obmedzila bilaterálnu spoluprácu s bieloruskými orgánmi na ústrednej úrovni, zvýšila svoju podporu bieloruskému ľudu a občianskej spoločnosti a zodpovedajúcim spôsobom prehodnotila svoju bilaterálnu finančnú pomoc. EÚ v súlade s týmito opatreniami okamžite sprístupnila dodatočné finančné zdroje obetiam násilia, organizáciám občianskej spoločnosti a nezávislým médiám.

               Pokračuje násilný zásah proti opozičným aktivistom, organizáciám občianskej spoločnosti, obhajcom ľudských práv a nezávislým médiám. Do polovice septembra 2021 bolo viac ako 670 politických väzňov a ich počet sa každý týždeň zvyšuje. Vedú sa proti nim politicky motivované súdne procesy, ktoré často prebiehajú urýchlene a za zatvorenými dverami, pričom na záver sa vynesú vynesené hanebné rozsudky s trestami mnohých rokov väzenia.

               Hoci uplatňovanie dohody o zjednodušení udeľovania víz pokračovalo, zriadenie spoločného výboru pre zjednodušenie vydávania víz, ktorého úlohou je monitorovať vykonávanie dohody, bolo odložené.

               EÚ v reakcii na pokračujúce brutálne represie voči všetkým segmentom bieloruskej spoločnosti, a najmä na únos osobného letu 23. mája 2021, zakázala bieloruským dopravcom prelet nad vzdušným priestorom EÚ a prístup na letiská EÚ
                  5
               , prijala štvrtý balík sankcií, v ktorom je uvedený zoznam osôb a subjektov
                  6
                a cielené hospodárske sankcie
                  7
               .

               V nadväznosti na tieto opatrenia bieloruské orgány oznámili ako odvetné opatrenie pozastavenie svojej účasti na Východnom partnerstve a 28. júna 2021 oznámili pozastavenie dohody o readmisii s EÚ. Bielorusko okrem toho povolalo svojho veľvyslanca pri EÚ na konzultácie, požiadalo o povolanie veľvyslanca EÚ do Bruselu na konzultácie a oznámilo, že zástupcom európskych inštitúcií a jednotlivcom z EÚ, ktorí prispeli k príprave sankcií, bude odopretý vstup do Bieloruska. Bieloruské orgány požadovali pozastavenie činnosti kultúrnych inštitútov členských štátov. Bielorusko tiež uviedlo, že zváži ďalšie možné protiopatrenia. Okrem toho bol 8. septembra 2021 bieloruskému parlamentu predložený návrh zákona o pozastavení platnosti dohody o readmisii s EÚ.

               Hoci sa situácia na vonkajších hraniciach EÚ s Bieloruskom z hľadiska počtu prichádzajúcich migrantov stabilizovala, okrem iného v dôsledku pozastavenia priamych letov z Bagdadu do Minska, zostáva napätá a migračný tlak pretrváva, keďže počet pokusov o neregulárne prekročenie hranice, ktorým sa podarilo zabrániť, je naďalej vysoký. K 19. septembru 2021 neregulárne prekročilo litovsko-bieloruskú hranicu 4145 osôb; tento počet je 56-krát vyšší ako v roku 2020. Viac ako polovica štátnych príslušníkov tretích krajín, ktorí prekročili litovskú hranicu s Bieloruskom, prišla z Iraku (2805 osôb), po ktorých nasledovali štátni príslušníci Konga Brazzaville, Kamerunu a malé percento štátnych príslušníkov Sýrie, Iránu a Afganistanu. Pokiaľ ide o Poľsko, v rovnakom období prekročilo hranicu s Bieloruskom 1 493 štátnych príslušníkov tretích krajín. Tento počet je 23-krát vyšší ako v roku 2020. Aj tu prevažujú Iračania, avšak podiel afganských štátnych príslušníkov je vyšší. Lotyšsko zaznamenalo najvyšší nárast v relatívnom vyjadrení: z troch odhalení neoprávneného prekročenia hranice v roku 2020 na 377 v roku 2021. Rovnaký trend možno pozorovať aj v prípade žiadostí o azyl. Litva v roku 2021 v porovnaní s rovnakým obdobím v minulom roku doteraz zaznamenala 14-krát viac žiadostí o azyl (2 399), väčšinou od Iračanov (50 %). Poľsko zaregistrovalo o 131 % viac žiadostí o azyl (4109), pričom najčastejšími žiadateľmi sú Afganci (33 %), po nich nasledujú Bielorusi (29 %) a Rusi (18 %). Podobne aj Lotyšsko prijalo 465 žiadostí o azyl, čo je takmer 6-krát viac ako v roku 2020.

               Tento náhly nárast naznačuje, že režim podporuje neregulárnu migráciu na politické účely, a najmä ako odvetné opatrenia voči Litve, Poľsku a Lotyšsku za ich postoj k Bielorusku. Bieloruské opatrenia voči členským štátom EÚ si vyžadujú jednotnú reakciu.

               2.NAVRHOVANÉ OPATRENIA

               Uzavretie Dohody o zjednodušení udeľovania víz bolo založené na premise, že dodržiavanie ľudských práv a demokratických zásad, ako aj záväzkov a povinností je jednou zo základných zásad, ktorými sa riadi spolupráca medzi Úniou a Bieloruskom
                  8
               . Únia aj Bielorusko uznali, že dohoda o zjednodušení udeľovania víz by nemala viesť k neregulárnej migrácii s osobitným dôrazom na otázku bezpečnosti a readmisie
                  9
               .

               Vzhľadom na uvedený kontext Bielorusko tieto zásady porušuje. Bielorusko nielenže ohrozuje vzájomné vzťahy medzi Úniou a jej členskými štátmi, ale zároveň eskalovalo situáciu v oblasti porušovania ľudských práv, a to je v rozpore s jeho medzinárodnými záväzkami
                  10
               .

               Vhodným opatrením je preto pozastaviť uplatňovanie určitých článkov dohody o zjednodušení udeľovania víz, ktoré poskytujú uľahčenia určitým konkrétnym kategóriám žiadateľov, a to:

               i) členom bieloruských oficiálnych delegácií vrátane stálych členov takýchto delegácií, ktorí by sa na základe oficiálneho pozvania adresovaného Bielorusku mali zúčastňovať na oficiálnych stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov;

               ii) členom bieloruských národných a regionálnych vlád a parlamentov, bieloruského Ústavného súdu a bieloruského Najvyššieho súdu počas výkonu ich funkcie.

               Preto by sa malo uplatňovanie týchto článkov dohody o zjednodušení udeľovania víz pozastaviť: článok 4 ods. 1 písm. a) „Písomné dokumenty potvrdzujúce účel cesty“, článok 5 ods. 1 písm. a) a b), článok 5 ods. 2 písm. a) „Vydávanie víz na viac vstupov“ a článok 6 ods. 3 písm. a) a b) „Poplatky za spracovanie žiadostí o víza“.

               Po nadobudnutí účinnosti rozhodnutia Rady sa uplatňovanie osobitných pravidiel stanovených v týchto ustanoveniach pozastaví. Namiesto toho sa budú uplatňovať všeobecné pravidlá vízového kódexu
                  11
               .

               Uplatňovanie ostatných ustanovení dohody o zjednodušení udeľovania víz sa nepozastavuje a zjednodušenia, ktoré sa v nich stanovujú v súvislosti s bežnými občanmi Bieloruska, sa budú naďalej uplatňovať. Umožní sa tým udržiavanie „medziľudských kontaktov“. Ustanovenia dohody o zjednodušení udeľovania víz, ktoré nebudú pozastavené, by sa však nemali použiť na obchádzanie predmetu rozhodnutia Rady o čiastočnom pozastavení dohody o zjednodušení udeľovania víz. Členské štáty by mali Komisii podávať správy o pokusoch o obchádzanie čiastočného pozastavenia dohody o zjednodušení udeľovania víz alebo o jeho údajnom obchádzaní.

               3.PRÁVNY ZÁKLAD, SUBSIDIARITA A PROPORCIONALITA

               •Právny základ

               Procesnoprávnym základom tohto návrhu je článok 218 ods. 9 Zmluvy o fungovaní Európskej únie (ZFEÚ). Hmotnoprávnym základom tohto návrhu je článok 77 ods. 2 písm. a) Zmluvy o fungovaní Európskej únie (ZFEÚ).

               Okrem toho sa v článku 14 ods. 5 dohody o zjednodušení udeľovania víz stanovuje, že „každá zo zmluvných strán môže úplne alebo čiastočne pozastaviť uplatňovanie tejto dohody. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho účinnosti. Zmluvná strana, ktorá pozastavila uplatňovanie tejto dohody, informuje bezodkladne druhú zmluvnú stranu, keď dôvody na pozastavenie pominú.“

               •Subsidiarita (v prípade inej ako výlučnej právomoci)

                  neuplatňuje sa

               •Proporcionalita

                  Súčasný návrh neprekračuje rámec toho, čo je nevyhnutné na dosiahnutie sledovaného cieľa, a to pozastavenia určitých existujúcich zjednodušení pre predstaviteľov Bieloruska a na zaistenie pokračovania podpory pre bežných občanov Bieloruska zjednodušením konania o udelení víza.

               4.VPLYV NA ROZPOČET

               Tento návrh nezahŕňa dodatočné náklady pre rozpočet EÚ.

               2021/0311 (NLE)

               Návrh

               ROZHODNUTIE RADY

               o čiastočnom pozastavení uplatňovania Dohody medzi Európskou úniou a Bieloruskou republikou o zjednodušení udeľovania víz

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 bod a) a článok 218 ods. 9,

               so zreteľom na návrh Európskej komisie,

               keďže:

               (1)Dohoda medzi Európskou úniou a Bieloruskou republikou o zjednodušení udeľovania víz
                  12
                (ďalej len „dohoda“) nadobudla platnosť 1. júla 2020 súbežne s Dohodou medzi Európskou úniou a Bieloruskou republikou o readmisii osôb s neoprávneným pobytom
                  13
                (ďalej len „dohoda o readmisii“).

               (2)Účelom dohody je na základe reciprocity zjednodušiť udeľovanie víz občanom Únie a Bieloruska na plánovaný pobyt v trvaní najviac 90 dní počas akéhokoľvek 180-dňového obdobia. Dohoda o zjednodušení udeľovania víz prispieva k posilneniu medziľudských kontaktov a zdieľaniu hodnôt vrátane ľudských práv a demokratických zásad.

               (3)Podľa článku 14 ods. 5 dohody môže každá zo zmluvných strán úplne alebo čiastočne pozastaviť uplatňovanie tejto dohody. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho účinnosti. Zmluvná strana, ktorá pozastavila uplatňovanie tejto dohody, bezodkladne informuje druhú zmluvnú stranu hneď, ako dôvody na pozastavenie pominú.

               (4)Únia v reakcii na pokračujúce brutálne represie voči všetkým segmentom spoločnosti v Bielorusku, a najmä na únos osobného letu 23. mája 2021, zakázala bieloruským dopravcom prelet nad územím Únie a prístup na letiská Únie, zaviedla štvrtý balík sankcií so zoznamom osôb a subjektov a cielené hospodárske sankcie podľa nariadenia (ES) č. 765/2006
                  14
                a rozhodnutia 2012/642/SZBP
                  15
               .

               (5)V nadväznosti na tieto opatrenia Bielorusko oznámilo ako odvetné opatrenie pozastavenie svojej účasti na Východnom partnerstve a 28. júna 2021 oznámilo pozastavenie dohody o readmisii. Dňa 8. septembra 2021 bol bieloruskému parlamentu predložený návrh zákona o pozastavení platnosti dohody o readmisii s Európskou úniou.

               (6)V rovnakom čase zaznamenala Litva a nedávno aj Poľsko a Lotyšsko bezprecedentný nárast tokov neregulárnej migrácie z Bieloruska. Tento náhly nárast naznačuje, že režim podporuje neregulárnu migráciu na politické účely, a najmä ako odvetné opatrenia voči Litve, Poľsku a Lotyšsku za ich postoj k Bielorusku.

               (7)Uvedené opatrenia Bieloruska porušujú základné zásady, na základe ktorých bola dohoda uzatvorená, a sú v rozpore so záujmami Únie a jej členských štátov. Opatrenia Bieloruska nerešpektujú ľudské práva a demokratické zásady a vyvolávajú neregulárnu migráciu z územia Bieloruska do Únie.

               (8)Uplatňovanie určitých ustanovení dohody, ktorými sa stanovujú zjednodušenia pre určité kategórie žiadateľov o krátkodobé víza, konkrétne pre členov bieloruských oficiálnych delegácií, členov bieloruských národných a regionálnych vlád a parlamentov, členov bieloruského Ústavného súdu a bieloruského Najvyššieho súdu počas výkonu ich funkcie by sa preto malo pozastaviť,

               PRIJALA TOTO ROZHODNUTIE:

               Článok 1

               Pozastavuje sa uplatňovanie týchto článkov dohody o zjednodušení udeľovania víz:

               a)článok 4 ods. 1 písm. a), pokiaľ ide o každého žiadateľa o udelenie víza, ktorý je členom bieloruskej oficiálnej delegácie, ako aj stáleho člena takejto delegácie, ktorý sa na základe oficiálneho pozvania adresovaného Bielorusku má zúčastňovať na oficiálnych stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov;

               b)článok 5 ods. 1 písm. a) a b), pokiaľ ide o každého žiadateľa o udelenie víza, ktorý je počas výkonu funkcie členom bieloruskej národnej alebo regionálnej vlády alebo parlamentu, bieloruského Ústavného súdu alebo bieloruského Najvyššieho súdu, ako aj o každého žiadateľa o vízum, ktorý je stálym členom bieloruskej oficiálnej delegácie a ktorý sa na základe oficiálneho pozvania adresovaného Bielorusku má pravidelne zúčastňovať na stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov;

               c)článok 5 ods. 2 písm. a) pokiaľ ide o každého žiadateľa o udelenie víza, ktorý je členom bieloruskej oficiálnej delegácie a ktorý sa na základe oficiálneho pozvania adresovaného Bielorusku má pravidelne zúčastňovať na stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov;

               d)článok 6 ods. 3 písm. a) a b), pokiaľ ide o každého žiadateľa o udelenie víza, ktorý je členom bieloruskej národnej alebo regionálnej vlády alebo parlamentu alebo bieloruského Ústavného súdu alebo bieloruského Najvyššieho súdu, ako aj o každého žiadateľa o udelenie víza, ktorý je členom bieloruskej oficiálnej delegácie a ktorý sa má na základe oficiálneho pozvania adresovaného Bielorusku zúčastňovať na stretnutiach, konzultáciách, rokovaniach alebo výmenných programoch, prípadne na podujatiach medzivládnych organizácií na území jedného z členských štátov.

               Článok 2

               Toto rozhodnutie nadobúda účinnosť druhým dňom po jeho uverejnení v Úradnom vestníku Európskej únie.

               V Bruseli

                     Za Radu

                     predseda

                     (1)

                        Dohoda medzi Európskou úniou a Bieloruskou republikou o zjednodušení udeľovania víz (Ú. v. EÚ L 180, 9.6.2020).

                     (2)

                        Dohoda medzi Európskou úniou a Bieloruskou republikou o readmisii osôb s neoprávneným pobytom (Ú. v. EÚ L 181, 9.6.2020)

                     (3)

                        Závery Rady o Bielorusku, 12. októbra 2020, 11661/20.

                     (4)

                        Druhý balík sankcií bol prijatý 6. novembra 2020 [vykonávacie nariadenie Rady (EÚ) 2020/1648 zo 6. novembra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku; vykonávacie rozhodnutie Rady (SZBP) 2020/1650 zo 6. novembra 2020, ktorým sa vykonáva rozhodnutie 2012/642/SZBP o reštriktívnych opatreniach voči Bielorusku (Ú. v. EÚ L 370I)]. Tretí balík sankcií bol prijatý 17. decembra 2020 [vykonávacie nariadenie Rady (EÚ) 2020/2129 zo 17. decembra 2020, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku; vykonávacie rozhodnutie Rady (SZBP) 2020/2130 zo 17. decembra 2020, ktorým sa vykonáva rozhodnutie 2012/642/SZBP o reštriktívnych opatreniach voči Bielorusku (Ú. v. EÚ L 426I)]. Reštriktívne opatrenia v oboch balíkoch zahŕňajú zákaz cestovania a zmrazenie aktív, ktoré sa týkajú osôb a subjektov uvedených v zozname v uvedených aktoch.

                     (5)

                        Nariadenie Rady (EÚ) 2021/907 zo 4. júna 2021, ktorým sa mení nariadenie (ES) č. 765/2006 o reštriktívnych opatreniach voči Bielorusku a rozhodnutie Rady (SZBP) 2021/908 zo 4. júna 2021, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 197I).

                     (6)

                        Nariadenie Rady (EÚ) 2021/996 z 21. júna 2021, ktorým sa mení nariadenie (ES) č. 765/2006 o reštriktívnych opatreniach voči Bielorusku; vykonávacie nariadenie Rady (EÚ) 2021/997 z 21. júna 2021, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku; vykonávacie nariadenie Rady (EÚ) 2021/999 z 21. júna 2021, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku; rozhodnutie Rady (SZBP) 2021/1001 z 21. júna 2021, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku; vykonávacie rozhodnutie Rady (SZBP) 2021/1002 z 21. júna 2021, ktorým sa vykonáva rozhodnutie 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 219I). Na jednotlivcov a subjekty zo zoznamu v uvedených aktoch sa vzťahuje zmrazenie aktív a občania a spoločnosti z EÚ majú zakázané im sprístupňovať finančné prostriedky. Reštriktívne opatrenia zahŕňajú aj zákaz cestovania pre osoby uvedené v zozname.

                     (7)

                        Nariadenie Rady (EÚ) 2021/1030 z 24. júna 2021, ktorým sa mení nariadenie (ES) č. 765/2006 o reštriktívnych opatreniach voči Bielorusku; rozhodnutie Rady (SZBP) 2021/1031 z 24. júna 2021, ktorým sa mení rozhodnutie Rady 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 224I).

                     (8)

                        Odôvodnenie 3 preambuly dohody o zjednodušení udeľovania víz.

                     (9)

                        Odôvodnenie 2 preambuly dohody o zjednodušení udeľovania víz.

                     (10)

                        Ako sa uvádza v správe osobitnej spravodajkyne pre situáciu v oblasti ľudských práv v Bielorusku Anaïs Marinovej, A/HRC/47/49 zo 4. mája 2021.

                     (11)

                        Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva, Ú. v. EÚ L 243, 15.9.2009, s. 1.

                     (12)

                        Dohoda medzi Európskou úniou a Bieloruskou republikou o zjednodušení udeľovania víz (Ú. v. EÚ L 180, 9.6.2020).

                     (13)

                        Dohoda medzi Európskou úniou a Bieloruskou republikou o readmisii osôb s neoprávneným pobytom (Ú. v. EÚ L 181, 9.6.2020)

                     (14)

                        Nariadenie Rady (ES) č. 765/2006 z 18. mája 2006 o reštriktívnych opatreniach voči prezidentovi Lukašenkovi a niektorým predstaviteľom Bieloruska (Ú. v. EÚ L 134, 20.5.2006, s. 1), zmenené nariadením Rady (EÚ) 2021/907 (Ú. v. EÚ L 197I, 4.6.2021), nariadením Rady (EÚ) 2021/996 (Ú. v. EÚ L 219I, 21.6.2021, s. 1), vykonávacím nariadením Rady (EÚ) 2021/997 (Ú. v. EÚ L 219I, 21.6.2021, s. 3), vykonávacím nariadením Rady (EÚ) 2021/999 (Ú. v. EÚ L 219I, 21.6.2021, s. 55) a nariadením Rady (EÚ) 2021/1030 (Ú. v. EÚ L 224I, 24.6.2021, s. 1).

                     (15)

                        Rozhodnutie Rady 2012/642/SZBP z 15. októbra 2012 o reštriktívnych opatreniach voči Bielorusku (Ú. v. EÚ L 285, 17.10.2012, s. 1), zmenené rozhodnutím Rady (SZBP) 2021/908 (Ú. v. EÚ L 197I, 4.6.2021, s. 3), rozhodnutím Rady (SZBP) 2021/1001 (Ú. v. EÚ L 219I, 21.6.2021, s. 67), vykonávacím rozhodnutím Rady (SZBP) 2021/1002 (Ú. v. EÚ L 219I, 21.6.2021, s. 70) a rozhodnutím Rady (SZBP) 2021/1031 (Ú. v. EÚ L 224I, 24.6.2021).